Source: https://hornyzemplin.korzar.sme.sk/c/20924379/byvaleho-knaza-obzalovaneho-zo-znasilnenia-sud-oslobodil.html
Timestamp: 2019-02-17 14:26:38+00:00
Document Index: 409428

Matched Legal Cases: ['súd ', 'súd ', 'súd ', 'Súd ', 'súd ', 'súd ', 'súd ', 'Súd ', 'súd ', 'súd ', 'Súd ', 'súd ', 'súd ', 'súd ']

Bývalého kňaza obžalovaného zo znásilnenia súd oslobodil - hornyzemplin.korzar.sme.sk
Bývalého kňaza obžalovaného zo znásilnenia súd oslobodil
Rozsudok nie je právoplatný. Prokurátorka sa odvolala.
27. sep 2018 o 14:55 Jana Otriová
Bývalého kňaza obvineného zo znásilnenia súd oslobodil.(Zdroj: Jana Otriová)
Súd s bývalým kňazom (3 fotografie)
HUMENNÉ. Bývalý kňaz obžalovaný zo znásilnenia a sexuálneho zneužívania maloletého dievčaťa si vo štvrtok na humenskom okresnom súde vypočul oslobodzujúci rozsudok.
Súdu chýbali priame dôkazy.
Prokurátorka sa na mieste odvolala, rozsudok nie je právoplatný.
Čo sa malo stať pred rokmi
Bývalý rímskokatolícky kňaz Anton P. (52) čelil obvineniu, že v presne nezistený deň v máji alebo v júni 2004 vo večerných hodinách zneužil bezbrannosť vtedy maloletého dievčaťa na rímskokatolíckom farskom úrade a donútil ju k pohlavnému styku.
Súlož mal podľa obvinenia vykonávať opakovane aj v ďalších mesiacoch aj napriek tomu, že vedel, že dievča ešte nedovŕšilo 15 rokov.
Trestné oznámenie na bývalého duchovného podala dnes už 28-ročná žena z mesta na severovýchode Slovenska. S obžalovaným má syna.
Bývalý kňaz je od roku 2012 suspendovaný.
Cirkevný súd vo Vatikáne ho koncom roka 2016 prepustil z klerického stavu, čo je pre kňaza jeden z najvyšších trestov, keďže ho pozbavuje úradu a zakazuje mu výkon kňazskej služby.
Exduchovný, teraz invalidný dôchodca, býva s inou ženou a štyrmi deťmi v tom istom meste ako poškodená.
Obvinenie zo znásilnenia a zneužívania označil za totálny nezmysel.
Prípad sa dostal pred súd pred tromi rokmi.
Prečítajte si tiež: Bývalý kňaz, obžalovaný zo znásilnenia, na pojednávanie neprišiel
Od septembra 2015 súd vykonal rozsiahle dokazovanie, vypočul obžalovaného, poškodenú, ich príbuzných, bývalého manžela mladej ženy, kolegov exduchovného, súdnych znalcov z odboru psychológie a sexuológie, aj gynekologičku.
Vlani v máji obžalovaný aj poškodená písomne požiadali súd, aby z pojednávaní vylúčil verejnosť, vrátane zástupcov médií. Súd im vyhovel.
Na štvrtkovom pojednávaní súd ešte vypočul posledného svedka, ktorého navrhol obžalovaný.
Vinu nepreukázali
Po krátkej porade senát vyniesol oslobodzujúci rozsudok.
Prečítajte si tiež: Svedok neprišiel na súd s bývalým kňazom, dostal pokutu
„Súd dospel k záveru, že obžalovaný skutok nespáchal tak, ako je uvedené v obžalobe. Je to v podstate tvrdenie proti tvrdeniu. Nebol jediný priamy dôkaz. Na dohadoch súd nemohol zakladať svoje rozhodnutie,“ povedal sudca v odôvodnení po vynesení rozsudku.
Zdôraznil, že za skutok hrozil vysoký, až 12-ročný trest.
„Vzhľadom na okolnosti prípadu a dôkaznú situáciu, ktorú prokurátor v danom prípade neuniesol, vinu obžalovaného nepreukázal, súd obžalovaného spod obžaloby oslobodil,“ povedal.
Dodal, že obžalovaný nepoprel intímny vzťah s poškodenou, avšak až v jej neskoršom veku.
Obhajkyňa: Stretáva sa so synom, učí sa s ním
Obžalovaný na pojednávaní povedal, že je s rozsudkom spokojný.
Prokurátorka na mieste zahlásila odvolanie.
Obhajkyňa obžalovaného Jana Čepčeková vyjadrila s rozsudkom spokojnosť.
„Myslím si, že dokazovanie bolo rozsiahle a v jeho priebehu nebol preukázaný žiadny priamy dôkaz, ktorý by poukazoval na vinu môjho klienta. Verím, že krajský súd rozsudok okresného súdu potvrdí v celom rozsahu,“ povedala.
Zdôraznila, že obžalovaný znášal celú situáciu veľmi ťažko a malo to naňho i na jeho rodinu zásadný vplyv.
Vzťah svojho klienta s poškodenou označila za dobrý.
"Navštevuje ho, stretáva sa so synom, učí sa s ním, zabezpečuje mu základné životné potreby. Podľa môjho názoru je vzťah medzi otcom, synom a poškodenou dobrý. Pred súdom v záverečnej reči povedal, že odpustí aj jej, aj ľuďom, ktorí by naňho poukazovali, čo sa ale nedeje,“ dodala.
Poškodená: Trvám na tom, že sa to stalo
Poškodenú ženu rozsudok sklamal.
„Uplynula dlhá doba, je to ťažko dokázateľné. Trvám na tom, že sa to stalo. Som veľmi prekvapená, že tie, čo chodievali na faru, klamali. Svedkovia klamali. Keď sme sa stretli po súde, povedali, že museli klamať, lebo sa báli,“ povedala novinárom poškodená po opustení pojednávacej miestnosti.